b'\n_START_ARTICLE_\nHjalmar M\xc3\xa4kel\xc3\xa4\n_START_PARAGRAPH_\nHjalmar M\xc3\xa4kel\xc3\xa4 oli suomalainen Korppoossa 1920- ja 1930-luvuilla asunut tunnettu pirtun salakuljettaja. Suomenkielinen M\xc3\xa4kel\xc3\xa4 muutti ruotsinkieliseen Korppooseen Turusta._NEWLINE_M\xc3\xa4kel\xc3\xa4 rakennutti salakuljetuksesta ansaitsemillaan rahoilla 1935 Korppoon suurimman Pirtulinnaksi kutsutun talon, vuonna 1932 oman py\xc3\xb6r\xc3\xa4velodromin sek\xc3\xa4 hankki urheiluauton ja Korppoon ensimm\xc3\xa4isen Ford-merkkisen linja-auton jolla h\xc3\xa4n liikenn\xc3\xb6i 1937\xe2\x80\x931939. Korppoon py\xc3\xb6r\xc3\xa4velodromi oli k\xc3\xa4yt\xc3\xb6ss\xc3\xa4 vuoteen 1939 saakka ja se purettiin 1945. Pirtulinnaksi kutsuttu talo on s\xc3\xa4ilynyt. Talo oli puolustusvoimain k\xc3\xa4yt\xc3\xb6ss\xc3\xa4 1940-luvulta 1970-luvulle ja nykyisin siin\xc3\xa4 toimii ravintola._NEWLINE_M\xc3\xa4kel\xc3\xa4 voitti py\xc3\xb6r\xc3\xa4ilyss\xc3\xa4 kuusi TUL:n mestaruutta. H\xc3\xa4n oli vuonna 1919 nopein 5, 10 ja 30 kilometrin matkoilla. H\xc3\xa4n voitti my\xc3\xb6hemmin viel\xc3\xa4 30 kilometrin kilpailun vuosina 1923\xe2\x80\x931925. H\xc3\xa4n edusti vuonna 1919 Turun Weikkoja ja 1920-luvulla Maarian Kisa-Veikkoja._NEWLINE_M\xc3\xa4kel\xc3\xa4 avusti my\xc3\xb6s k\xc3\xb6yhi\xc3\xa4 korppoolaisia joululahjoilla. M\xc3\xa4kel\xc3\xa4 ei koskaan j\xc3\xa4\xc3\xa4nyt kiinni salakuljetuksesta vaan ainoastaan laittoman radiol\xc3\xa4hettimen hallussapidosta._NEWLINE_M\xc3\xa4kel\xc3\xa4n kerrotaan k\xc3\xa4\xc3\xa4ntyneen my\xc3\xb6hemmin helluntalaisuuteen. H\xc3\xa4n muutti pois Korppoosta ja p\xc3\xa4\xc3\xa4tyi lopulta kertoman mukaan mielisairaalaan._NEWLINE_Korppoon Sk\xc3\xa4rimuseossa on esill\xc3\xa4 M\xc3\xa4kel\xc3\xa4n pirtureki ja salakuljetusvene sek\xc3\xa4 muuta salakuljetukseen liittyv\xc3\xa4\xc3\xa4 esineist\xc3\xb6\xc3\xa4.'